runetrust/blame-folketinget-dk huggingface dataset:
Karina Lorentzen (SF), 2008-11-06:
Jeg kan forstå, at Venstres ordfører er rigtig optaget af hashdebatten, som jeg egentlig synes er meget uvedkommende her.
Jeg kunne godt tænke mig at høre, hvordan han forholder sig til, at Venstres egen ungdomsorganisation faktisk går ind for at legalisere hashen.
Derudover kan jeg jo så forstå, at Venstres ordfører falder på halen af næsegrus beundring for den indsats, regeringen har lagt for dagen gennem de 7 år, hvor man har haft en mulighed for at løse det problem, vi står i nu, nemlig skyderier i gaderne.
Er Venstres ordfører meget tilfreds med den indsats, man har ydet?
Mener man, at det er nok, har man gjort alt, hvad man kunne?
Jeg vil gerne have et meget, meget klart svar på: Hvorfor har vi set en fordobling af ungdomskriminaliteten, når det gælder vold, i den regeringsperiode, som Venstre bl.a. har siddet med i?
Kim Andersen (V), 2008-11-06:
Vi opfatter det her problem som meget, meget alvorligt.
Det løses og bekæmpes ikke, ved at vi på noget papir skriver en masse flotte ord og kalder det en handlingsplan.
Det løses ikke, ved at vi sætter endnu flere midler af til forskning i noget, som vi godt kender og ved, hvad drejer sig om.
Det løses ikke, ved at vi legaliserer hashen.
Det løses ved en flerstrenget indsats i form af på den ene side at forebygge, som jeg har redegjort for, i form af på den anden side at give politiet de nødvendige værktøjer, der skal til for at slå hårdt og kontant ned, mandsopdække disse bander og de ledende bandemedlemmer, stresse dem, jage dem ud af deres huler og i et samarbejde mellem Statsadvokaten for Særlig Økonomisk Kriminalitet, skattemyndighederne og sociale myndigheder opsnuse de illegale penge og sørge for at få de personer, der står bag de illegale penge, dømt, sådan at de ikke kan sidde som bagmænd og være arnested for ny organiseret bandekriminalitet.
Det er det, det drejer sig om: en flerstrenget, målrettet indsats, som er professionel, og som helt klart har til formål at bekæmpe det her uvæsen, som vi fra Venstres side på ingen måde tolererer.
Line Barfod (EL), 2008-11-06:
Jeg synes da, at hr. Kim Andersen skal fortælle sin statsminister, at Venstre er imod rundbordssamtaler, og at statsministeren derfor skal holde op med at rejse rundt i verden og sætte sig sammen med andre statsledere rundt om et bord og diskutere, hvordan man løser verdens store problemer.
Jeg troede sådan set, at man i Venstre var begyndt at indse, at hvis vi skal løse de problemer, vi har, både på verdensplan og i Danmark, så bliver vi nødt til at snakke sammen; så er det ikke noget, én mand kan gøre, så er det faktisk noget, vi er nødt til at gøre i fællesskab.
Det andet er så, at hr. Kim Andersen bliver ved med at sige, at det er uacceptabelt.
Det er jeg sådan set enig i.
Jeg vil ikke, som justitsministeren har udtalt til Politiken, vænne mig til, at der bliver skudt i gaderne.
Jeg vil have noget handling imod det, og jeg vil se noget handling, der virker.
Indtil nu har regeringens indsats gennem 7 år resulteret i, at der bliver skudt i gaderne.
Jeg vil gerne se det modsatte.
Jeg mener bestemt, at vi skal ind at se på at straffe dem, der skyder og begår anden kriminalitet.
Det er derfor, en del af forslaget til vedtagelse også handler om politiindsatsen.
Der er ingen tvivl om, at vi har brug for en stærk politiindsats i det her, og det er også det, som politiet er i gang med.
Jeg mener, at der på en række af de her områder, hvor der ligger kolde økonomiske overvejelser bag, er brug for også at se på, om vi skal ind og se på nogle hårdere straffe end dem, der er i dag i forbindelse med illegal arbejdskraft og andet, hvor det i dag er alt for billigt for arbejdsgiverne.
Simon Emil Ammitzbøll (UFG), 2008-11-06:
Tak, og tak til ordføreren, som jeg på mange måder kan være rigtig enig med, uden at jeg også skal gå ind i hashdebatten.
Jeg vil dog sige, at alle de forslag, der er blevet stillet, også dem i forslaget til vedtagelse, er jeg sådan set positiv over for.
Og hvad har man tænkt sig i den forbindelse?
Line Barfod (EL), 2008-11-06:
Enhedslisten har i rigtig, rigtig mange år på baggrund af den megen forskning, der er på området, de undersøgelser, der er lavet i udlandet, de forsøg, der er lavet andre steder i verden, og de erfaringer, vi har draget i Danmark, foreslået, at vi får adskilt salget af hash fra salget af andre stoffer, at vi får sikret, at der er statskontrol med det, i stedet for at vi lader den organiserede kriminalitet sidde på det.
Det, vi har set, er, at det, at man har ladet de kriminelle stå for hashhandelen, har betydet, at vi har fået den organiserede kriminalitet udbredt over hele landet i et omfang, som jeg bestemt ikke tror at vi ellers havde set, nøjagtig ligesom man med alkoholforbuddet i USA fik udbredt mafiaen.
Det, vi har set med Christiania, er, at det gik nøjagtig, som politiet og Justitsministeriet havde advaret om det ville gå, nemlig at når man har ryddet Pusher Street uden at sætte ind med nogle andre tiltag, så bliver hashsalget blandet med de hårde stoffer, det bliver blandet med våben, og derfor mener jeg, at vi skal sætte ind på en helt anden måde, end vi gør i dag.
Tom Behnke (KF), 2008-11-06:
Tak for det.
Jeg bemærkede, at fru Line Barfod tordnede imod den organiserede kriminalitet, og jeg sad sådan og blev helt varm om hjertet og fik lyst til at sige velkommen i klubben.
Så synes jeg, at vi ligesom også måske skal lave en lille lakmusprøve på, om Enhedslisten nu også mener det.
Derfor kunne jeg godt tænke mig at høre, hvilke forslag Enhedslisten har til indsatsen mod den organiserede narkohandel på Christiania.
Hvad vil Enhedslisten gøre ved det?
Line Barfod (EL), 2008-11-06:
Vi har i de seneste måneder oplevet en uhyggelig udvikling med et stort antal skudepisoder på åben gade med både dræbte og tilskadekomne til følge.
Bag ved den konflikt, vi ser, ligger der en kamp mellem kriminelle bander.
Det er en kamp, der drejer sig om mange forskellige ting, men som også drejer sig om fordelingen af fortjenesten fra organiseret kriminalitet: handel med hash og narko, prostitution, menneskehandel, våben, smugleri, spil og meget af det andet, der foregår.
Justitsministeren har udtalt, at vi bare skal vænne os til den situation.
Det er jeg dybt uenig i.
Og det er ikke kun, fordi jeg selv bor på Nørrebro og meget tæt på oplever, hvordan det er, når ens børn er bange.
Det er, når man oplever at blive ringet op fra fritidshjemmet med besked om, at der igen er blevet skudt, og om man ikke kan komme og hente sine børn, fordi de ikke tør at lade dem gå hjem selv, og når man oplever, hvordan det påvirker alle børnene at blive udsat for den slags.
Men det er ikke kun derfor, at jeg ikke vil vænne mig til det.
Det er også, fordi jeg er dybt uenig i hele holdningen.
Jeg mener, at det er nedbrydende for samfundet, hvis vi lader de kriminelle få lov til at bestemme.
Jeg mener, at de problemer, som vi står over for, er så alvorlige, at vi ikke kan nøjes med bare at råbe på højere straffe eller på flere socialpædagoger.
Jeg tror, at der skal en bred vifte af tiltag til, og at det er nødvendigt både at inddrage de professionelle og hele civilsamfundet.
Jeg mener, at vi klart skal melde ud, at vi ikke vil acceptere, at de kriminelle styrer.
Det er den første, og den mest afgørende beslutning, som vi skal tage.
Vi vil ikke finde os i det.
Den næste afgørende beslutning er, at vi kun kan løse problemerne i fællesskab.
Og problemerne er så store, at vi alle sammen er nødt til at hjælpe til. Når vi først har truffet de to beslutninger, kan vi gå i gang med at se på, hvordan vi kan løse problemerne.
Hvad kan vi hver især gøre, og hvad kan vi gøre tilsammen?
Det er vi nødt til, for hvis vi bare lader problemerne fortsætte, hvis vi vænner os til dem, som justitsministeren siger, risikerer vi en udvikling, hvor de ressourcestærke forskanser sig med flere og flere alarmer, sikkerhedsvagter, private vagtværn osv., hvor grupper og områder i samfundet bliver opgivet, hvor en del af vores børn og unge kommer ud i alvorlig kriminalitet, og hvor en række ordentlige virksomheder går nedenom og hjem, fordi de ikke kan klare sig i konkurrencen med det kriminelle miljø.
Jeg mener derfor, at vi i dag skal tage beslutningen om, at vi ikke vil finde os i det.
Det håber jeg at vi kan få opbakning til i dag.
Morten Østergaard (RV), 2008-11-06:
Vi havde håbet, at regeringen ville komme ud af busken og give tilsagn om, at man ville sikre, at det, man ønskede at opnå ved at genindføre SP-ordningen, nemlig en afdæmpet aktivitetsvirkning på den danske økonomi, ville man på anden vis kompensere for nu, hvor man så fortsat suspenderer SP-ordningen.
Det har ikke været muligt under udvalgsbehandlingen at komme dertil, og i mellemtiden - må vi sige siden andenbehandlingen, hvor vi endnu en gang gentog opfordringen - har vi så konstateret, at de reformer, som også blev bragt på banen i disse finanslovforhandlinger, er blevet yderligere indskrænket, således at det med den udmærkede sygefraværsaftale, som blev lavet i går, nu ser ud til kun at blive til en aftale om, hvad der kan skaffe arbejdskraft på omkring 4.000 mennesker.
Men der er altså ikke noget, der tyder på, at vi får de nødvendige reformer, og dermed udestår det svar, som regeringen skylder, fortsat.
Vi kender ikke finanslovaftalen, og vi ved ikke, hvordan den vil påvirke den danske økonomi, så derfor, medmindre regeringen nu er til sinds at meddele noget andet, må vi undlade at stemme til forslaget om fortsat at suspendere SP-ordningen.
Peter Skaarup (DF), 2008-11-06:
Der håber jeg, at Det Radikale Venstre holder ved i forhandlingerne om politiets forhold og er med til at diskutere det her, for det er jo et emne, som vi har rejst i forhandlingerne, nemlig at man skal blive bedre til at få viden ind om, hvad der foregår, hvad der sker, når folk, unge mennesker, kommer ind i de her bander, og hvordan man kan kortslutte den mulighed at gå ind i banderne.
Så jeg tror på - eller jeg håber på - at vi kan blive enige om noget også med Det Radikale Venstre.
Når det gælder de andre initiativer, som hr. Morten Østergaard nævner, er det jo netop karakteristisk, at vi i Dansk Folkeparti har meldt os ind i kampen for at få gennemført de her initiativer.
Vi sidder nu og diskuterer politiets forhold med regeringen.
Vi har siddet sammen med integrationsministeren og diskuteret udvisning.
Vi er ikke nået så langt, som vi godt kunne, men vi er med i kampen.
Her kunne De Radikale jo måske endda fremstå med en god nyhed, hvis man vil kæmpe videre i samme retning, som Dansk Folkeparti kæmper, nemlig for, at hvis man vil være i Danmark, skal man opføre sig ordentligt.
Så skal man ikke begå kriminalitet og heller ikke deltage i bandeoptøjer på gaden.
Tom Behnke (KF), 2008-11-06:
Det var jo også blandet sammen på Christiania før den massive politimæssige indsats, så det gør sådan set ikke nogen forskel.
Men det, jeg bare lige skal forstå her, er: Vil det sige, at Enhedslistens forslag til, hvordan man bekæmper organiseret kriminalitet, er, at man lovliggør det kriminelle?
Var det sådan, jeg skulle forstå det?
Det var sådan, jeg hørte det.
Vi skal løse de massive problemer med narkohandel, ved at vi lovliggør handel med narko.
Line Barfod (EL), 2008-11-06:
Jeg har fremsat en lang række forslag til, hvad vi skal gøre mod organiseret kriminalitet.
Vi skal gå ind og sikre, at vi får befolkningen til at gå imod det.
Det tror jeg er noget af det vigtigste: at vi får bremset efterspørgslen.
Så må vi gå ind område for område og se, hvordan vi bedst bremser efterspørgslen.
Hvordan får vi politiet til bedre at kunne bekæmpe det, hvordan får vi flere til at stå frem og hjælpe politiet, og hvordan giver vi dem den fornødne støtte, hvis de står frem?
Det er derfor, jeg siger, at vi bl.a. skal se på, hvad vi gør i forhold til kioskejere, som siger, at de hverken vil være med til at stå for ulovligt hashsalg eller for ulovlige spil eller andet.
Hvordan sikrer vi, at de ikke står helt alene?
Det mener jeg er et område, hvor vi i den grad svigter i dag.
I forhold til hash så ved vi, at det er blevet utrolig udbredt i Danmark, fordi man har ført en forkert politik.
Der er meget lidt organiseret kriminalitet i forbindelse med handel med alkohol i dag.
Det får ikke lov at brede sig på samme måde, som man så det i USA i forbudstiden.
Det mener jeg at vi skal lære af.
Jeg har foreslået en national handlingsplan sammen med SF og De Radikale, og vi har ikke i det forslag til vedtagelse taget stilling til, hvad der præcis skal laves af tiltag i den handlingsplan.
Det er der forskellige holdninger til, og det er derfor, der netop er foreslået, at der skal være et bredt arbejde.
Jeg har personligt den holdning, at vi bedre bekæmper hash, ved at det er staten, der kontrollerer salget, ved at vi tager markedet fra de kriminelle, frem for at vi nu har foræret dem et kæmpe marked imod politiets og Justitsministeriets anbefaling.
Men det må vi jo så diskutere videre derfra.
Jeg mener heller ikke, at vi skal forbyde sodavand, selv om jeg mener, at salget af de ulovlige sodavand er en væsentlig del af problemerne.
Der skal mange tiltag til af forskellig slags.
Karen Hækkerup (S), 2008-11-06:
Jeg er meget enig i fru Line Barfods intentioner om, at der skal være en handlingsplan om, at man skal sprede det ud til også at omfatte andet end hash.
Men nu har fru Line Barfod fremsat et forslag til vedtagelse, som handler om at mindske markedet for den organiserede kriminalitet, og i debatten er vi nået frem til, at det bl.a. drejer sig om at frigive hashen, fordi man så får fjernet det marked, og der vil jeg bare spørge: Er det en holdning, som deles af de partier, som står bag forslaget til vedtagelse, altså at det, der skal sættes ind med, især handler om hashsalget?
For jeg kan godt være meget bekymret for, at det lige præcis at få stoppet skyderierne på Nørrebro ikke kun handler om at give hashen fri.
Jeg synes, at hash er et farligt stof, og jeg synes, at de meldinger, der kommer om, at rigtig mange, som bruger hash, har den oplevelse, at det er et produkt, der er blevet stærkere og mere og mere vanedannende, fortæller, at det er et rigtig farligt stof, og at det på ingen måde er noget, som vi skal sende signaler om er ufarligt at bruge.
Hash skal bekæmpes, det er min holdning til det, og den organiserede kriminalitet ligeså.
Line Barfod (EL), 2008-11-06:
Det er, fordi det i høj grad har været det, der har været medvirkende til, at den organiserede kriminalitet har kunnet vokse frem; det er, fordi det i høj grad er det, der gør, at der er mange almindelige mennesker i civilsamfundet, som vi ikke kan få med på holdet til at kæmpe imod, fordi der er omkring 400.000 danskere, der er kunder.
Det er der endnu ikke på de andre områder, og det håber jeg heller ikke at der kommer.
Men det er der, i og med at man i 40 år har givet det lov til at brede sig, så der bliver solgt via organiseret kriminalitet i hver eneste flække i Danmark, og der dermed har været et netværk, der kunne bruges til også at tage fat i de andre kriminelle aktiviteter, nøjagtig ligesom mafiaen fik lov til at brede sig.
Og da man så legaliserede alkohol, stod man med hele problemet med at skulle i gang med at bekæmpe mafiaen.
Jeg mener, at vi i Danmark har en mulighed for at stoppe det, inden det kommer så vidt, og det er det, som jeg prøver at tale for at vi skal have lagt en handlingsplan for.
Karen Hækkerup (S), 2008-11-06:
Jeg kunne godt være bekymret for, at de her kriminelle grupperinger, som altså er helt, fuldstændig hensynsløse, præcis som fru Line Barfod selv sagde, da bare vil tjene penge på noget andet, netop hårde stoffer, spil, kvindehandel.
Selv hvis man gik ind og rørte ved hashen, ville de da bare finde andre måder, for det, de vil, er at tjene penge, og de vil være hensynsløse, for de har kun ét mål.
Derfor forstår jeg ikke rigtig, hvorfor den her hashdebat skal bringes ind i lige præcis det her.
Line Barfod (EL), 2008-11-06:
Først vil jeg gerne sige til hr. Kim Andersen, at det, som ligger bag den her forespørgsel, og det, der er lagt op til med forslaget om en national handlingsplan, ikke kun handler om bandekrig og optøjer i gaderne.
Det er der, vi ser det meste, og det er skyderierne, der påvirker os alle sammen mest.
Men jeg er også dybt bekymret over den udvikling, der er i øvrigt, hvor man lader organiseret kriminalitet brede sig i den grad, som vi ser.
Og det er ikke kun hashhandel, bliver jeg altså nødt til at sige, både til hr. Kim Andersen og til hr. Tom Behnke.
Det er mange andre former for organiseret kriminalitet, og vi bliver nødt til at gå ind og sige, at vi ikke vil acceptere det, hvis vi skal kunne gøre noget ved det.
I forhold til hashhandel har jeg i årevis forsøgt at sige, at vi bliver nødt til at se på, hvordan vi får mindsket hashhandelen.
Jeg mener, at vi bliver nødt til at sætte os og kigge på, hvad det er, der foregår, og hvordan vi gør det bedst.
Man har forsøgt i 40 år efterhånden med den strategi, hr. Kim Andersen taler for, og vi har bare set problemerne vokse og vokse.
Derfor mener jeg, at vi skal prøve at se, om vi kan finde en anden vej.
Kim Andersen (V), 2008-11-06:
Der skal slet ikke være tvivl om, at vi i Venstre betragter det spørgsmål om bandekrig og optøjer i gaderne, som vi har til behandling i dag, som noget uhyre alvorligt og som noget, vi tager afstand fra.
Men nu er det jo Enhedslistens ordfører, der har ordet, og vi ved, at mange af de her ting i et eller andet omfang er finansieret af organiseret kriminalitet omkring distribution af og handel med hash.
Der spørger jeg så bare en gang til: Vil Enhedslisten være med til virkelig, i fællesskab - også med os - at gennemføre en målrettet indsats med alt, hvad det indebærer, ikke bare af forebyggelse, men også i forhold til en politimæssig indsats og håndhævelse af loven, for at forhindre, at vi har det omfang af distribution af hash, som er tilfældet, og som gør, at man kan finansiere så mange andre ulovligheder?
Vil Enhedslisten reelt være med til at bekæmpe hashhandelen med alle de midler, som det kræver?
For jeg er enig med fru Line Barfod i, at det kræver en flerstrenget indsats.
Jeg synes virkelig, at Enhedslistens ordfører her afslører, at der tales med to tunger, og at det, som Enhedslisten præsterer på det her område, i det hele taget er gennemført hult.
Vi ved, at narkosalget trives som ingen sinde på Christiania, vi ved, at der er penge og kriminalitet i kølvandet af narkosalg; alligevel er Enhedslistens store forsvar her nærmest én stor lovprisning af Christiania og de aktiviteter, der er på dette område derude.
Hvad vil man så gøre?
Ja, man vil legalisere hashsalget.
Det vil sige, at man altså vil gøre det til en statslig opgave at sørge for, at der distribueres hash, selv om det er forbudt; man vil foretage en lovliggørelse.
Jeg synes virkelig, at det er en fattig form for plan i forhold til at ville bekæmpe bander og organiseret kriminalitet, som vi jo ved i vid udstrækning er finansieret af salg af ulovlige stoffer, men det afslører jo kun, at Enhedslisten taler med to tunger og i virkeligheden er ude i et helt andet ærinde.
Karen Hækkerup (S), 2008-11-06:
Ja, hvis der er nogen, som nogen sinde har været i tvivl, så fik vi da her beviset på, at hr. Kim Andersen er en rigtig politiker.
I én sætning blev der snakket om effektivitet, rationalisering, centralisering, og at organisationen skulle slankes, alt sammen noget, der ville gøre, at SKAT blev langt mere effektiv.
Samtidig havde Venstres ordfører lige før i sit indlæg lejlighed til at sige, at Venstre gjorde en helhjertet og vedholdende indsats for at bekæmpe den økonomiske kriminalitet, og lige før i et svar til SF's ordfører, fru Karina Lorentzen, svarede Venstre, at der ikke fra Venstres side ville blive sagt nej, hvis der var nogen, der kom og bad om flere ressourcer eller værktøjer.
Det er fint nok med al den her politikersnak om, at SKAT er blevet centraliseret, organiseret om og slanket og effektiviseret, men hvordan får Venstres ordfører så det til at hænge sammen med, at der sidste år rent faktisk var et fald i antallet af sigtelser for økonomisk kriminalitet på 25 pct. - 25 pct. færre sigtelser for økonomisk kriminalitet - og at man nu vil skære yderligere ned på SKAT?
Hvordan får Venstres ordfører det til at hænge sammen?
Line Barfod (EL), 2008-11-06:
Jeg synes, at det, som de borgerlige politikere vil gøre den her debat til, som er dybt alvorligt ment, klinger hult.
Jeg mener virkelig, vi står med et kæmpeproblem, når man oplever, der bliver skudt i gaderne, når man oplever, at børn bliver utrolig bange og utrygge, bliver nervøse for noget så simpelt som at gå i skole, på fritidshjem og i børnehave, når mennesker oplever, at der bliver skudt ind gennem deres vinduer og deres biler osv.
Jeg synes, det er helt absurd, hvis vi skal bruge det til at diskutere de holdninger, vi har for og imod hash, hvorvidt det nu er på linje med alkohol eller andre hårde stoffer.
Det, der er lagt op til her, er faktisk, at vi går ind og diskuterer: Hvad gør vi i forhold til den organiserede kriminalitet?
Jeg har sagt, at jeg mener, at en af de ting, vi skal se på, er efterspørgslen, og jeg mener, at vi skal gå det igennem område for område.
Med hensyn til andre områder inden for de hårde stoffer vil jeg sige: Lad os gå ind og diskutere, hvad vi gør der.
Hvad gør vi i forhold til menneskehandel, hvad gør vi i forhold til prostitution, hvad gør vi i forhold til ulovlige spil osv.?
Der foregår masser af ulovligheder med organiseret kriminalitet.
Lad os sætte os ned og gennemgå tingene, men vi bliver nødt til at have en samlet handlingsplan, og vi bliver nødt til at beslutte, at det her er noget, vi i fællesskab vil gøre noget ved, frem for at vi tager sådan en almindelig pingpong, hvor vi står og slår på hinanden.
Kim Andersen (V), 2008-11-06:
Jeg er da glad for, at den socialdemokratiske ordfører nu også forstår og vedkender sig, at tingene er komplicerede og er nuancerede, og at det forhold, at man omlægger SKAT og i al almindelighed gør skattemyndighederne som sådan mere strømlinede og effektive over for den lovlydige borger, ikke betyder eller har noget som helst at gøre med, at de personer, der i nogle særlige grupper i SKAT arbejder med kriminalitet og i samarbejde med Statsadvokaten for Særlig Økonomisk Kriminalitet og politiet i det hele taget, behøver at blive færre, for det gør de nemlig ikke, og det er de heller ikke blevet. Jeg vil gerne sige til fru Karen Hækkerup, at der ikke skal være tvivl om, at vi fra vores side vil sætte de ressourcer, som er nødvendige, af til, at myndighederne i et samarbejde kan bekæmpe kilden til bandekriminalitet, rockerkriminalitet og anden form for kriminalitet, der medfører, at vi har lovløse tilstande i vores gader, for det vil vi ikke have.
Det skal være fredeligt og roligt at bo og leve, også på Nørrebro, for almindelige mennesker, der vil passe deres dagligdag.
Venstre vil ikke acceptere disse skyderier.
Line Barfod (EL), 2008-11-06:
Nu er Dansk Folkeparti jo med på forslaget til vedtagelse sammen med regeringen.
Derfor vil jeg gerne høre, om Dansk Folkeparti virkelig synes, det går rigtig godt, sådan som forslaget til vedtagelse jo i stort omfang lægger op til, nemlig at det går godt, og at det er den rigtige vej, man går, og om Dansk Folkeparti synes, at vi bare skal have mere af det samme, det, man nu har prøvet i 7 år, og som altså har resulteret i, at vi har langt alvorligere problemer, end vi havde tidligere.
Mener Dansk Folkeparti, at det, der er brug for, bare er at sige, at det går godt, og at vi, som justitsministeren siger, bare skal vænne os til, at der bliver skudt i gaderne, og så skal vi have mere af det samme?
Det var det første spørgsmål.
Så er der det andet spørgsmål.
Som jeg hørte hr. Peter Skaarups ordførertale, var det kun narko og hash, vi skulle sætte ind imod.
Mener Dansk Folkeparti slet ikke, at der er brug for at se på hele spektret af den organiserede kriminalitet, se på menneskehandel, illegal arbejdskraft, de ulovlige spil og alt det andet, der foregår, og som breder sig i øjeblikket, hvor vi også ser, at våben osv. kommer ind i billedet?
Mener Dansk Folkeparti virkelig ikke, at der er behov for, at vi samlet ser på de problemer, vi har, og laver en bred vifte af tiltag imod dem?